Dalmacija

Dalmacija (tal. *Dalmazia*, lat. *Dalmatia*) jedan je od najstarijih regionalnih pojmova u [Hrvatskoj](http://hr.wikipedia.org/wiki/Hrvatska). Prvi se put spominje u [I. stoljeću](http://hr.wikipedia.org/wiki/1._stolje%C4%87e) kao naziv za područje između [Krke](http://hr.wikipedia.org/wiki/Krka) i [Cetine](http://hr.wikipedia.org/wiki/Cetina) koje je nastanjivalo [ilirsko](http://hr.wikipedia.org/wiki/Iliri) pleme [Delmata](http://hr.wikipedia.org/wiki/Delmati), odnosno kao sinonim za Ilirik, kako su širi prostor postojbine raznih ilirskih plemena nazivali [Rimljani](http://hr.wikipedia.org/wiki/Rimljani).

Iako se prostorni opseg Dalmacije u prošlosti znatno mijenjao i obuhvaćao i susjedne države [Bosnu i Hercegovinu](http://hr.wikipedia.org/wiki/Bosna_i_Hercegovina), [Crnu Goru](http://hr.wikipedia.org/wiki/Crna_Gora) i [Albaniju](http://hr.wikipedia.org/wiki/Albanija)), taj se pojam održao od [antičkog](http://hr.wikipedia.org/wiki/Antika) doba do danas jedino u dijelu Hrvatske.

Suvremeni pojam Dalmacije odnosi se na područje od rijeke [Zrmanje](http://hr.wikipedia.org/wiki/Zrmanja) (odnosno [Tribanj](http://hr.wikipedia.org/wiki/Tribanj)-Krušćice) na sjeveru do [Konavala](http://hr.wikipedia.org/wiki/Konavle), odnosno [rta Oštro](http://hr.wikipedia.org/wiki/Rt_O%C5%A1tro) na jugu, na moru sadrži otok [Pag](http://hr.wikipedia.org/wiki/Pag) i sve istočno jadranske otoke jugoistočno od Kvarneričkih vrata. Tako izdvojena cjelina identična je s pojmom *Južno hrvatsko primorje*, koji odgovara prostoru funkcionalnog okupljanja oko [splitskog](http://hr.wikipedia.org/wiki/Split) makroregionalnog središta triju regionalnih centara: [Zadra](http://hr.wikipedia.org/wiki/Zadar), [Šibenika](http://hr.wikipedia.org/wiki/%C5%A0ibenik) i [Dubrovnika](http://hr.wikipedia.org/wiki/Dubrovnik).

Južno hrvatsko primorje ili Dalmacija izdužen je primorski pojas, oko 400 km dužine i do 70 km širine u središnjem dijelu. U prostranijem sjeverozapadnom dijelu omeđen je planinskim nizovima [Velebita](http://hr.wikipedia.org/wiki/Velebit), [Dinare](http://hr.wikipedia.org/wiki/Dinara) i [Kamešnice](http://hr.wikipedia.org/wiki/Kame%C5%A1nica), dok je prema jugoistoku prirodna međa manje izrazita i nalazi se u neposrednom zaleđu priobalnog pojasa.

Prostire se na površini od oko 11 960 km2 ili na oko 21% površine [Hrvatske](http://hr.wikipedia.org/wiki/Hrvatska), a tu je [2001.](http://hr.wikipedia.org/wiki/2001.) živjelo oko 855 000 stanovnika, ili 20% populacije Hrvatske. Prosječna gustoća naseljenosti niža je od prosjeka za Hrvatsku - 71,5 st./km2 (Hrvatska: 78 st./km2).